amanoisuno/poetBack huggingface dataset:
講古文聯句 清晝 
帝出於震，文明始敷。山岳降氣，龜龍負圖。爰有書契，乃立典謨。先知孔聖，飛步天衢。漢承秦弊，尊儒尚學。百氏六經，九流七略。屈宋接武，班馬繼作。或頌燕然，或贊麟閣。降及三祖，始變二雅。仲宣閑和，公幹蕭灑。士衡安仁，不史不野。左張精奧，嵇阮高寡。暨于江表，其文鬱興。綺麗爭發，繁蕪則懲。詞曄春華，思清冬冰。景純跌宕，遊仙獨步。青雲其情，白璧其句。靈運山水，實多奇趣。遠派孤峰，龍騰鳳翥。陶令田園，匠意真直。春柳寒松，不凋不飾。江淹雜體，方見才力。擬之信工，似而不逼。鮑昭從軍，主意危苦。氣勝其詞，雅愧於古。隱侯似病，創制規矩。時見琳琅，惜哉榛楛。謝朓秀發，詞理翩翩。孤標爽邁，深造精研。惠休翰林，別白離堅。有會必愜，無慚曩賢。吳均頗勁，失於典裁。竟乏波瀾，徒工邊塞。彼柳吳興，高視時輩。汀洲一篇，風流寡對。何遜清切，所得必新。緣情既密，象物又真。江總徵正，未越常倫。時合風興，或無淄磷。二杜繁俗，三劉瑣碎。陳徐之流，陰張之輩。伊數公者，閫域之外。吁此以還，有固斯鄶。
項王古祠聯句 清晝 
遺廟風塵積，荒途歲月侵。英靈今寂寞，容衛尚森沈。霸楚志何在，平秦功亦深。諸侯歸復背，青史古將今。星聚分已定，天亡力豈任。采蘩如可薦，舉酒瀝空林。
還丹可成詩聯句 清晝 
羽化自仙骨，延年資養生。金經啓靈秘，玉液流至精。八石思共煉，九丹知可成。吾心苟無妄，神理期合幷。封竈用六一，置門考休京。浮光含日彩，圓質煥雲英。持此保壽命，服之頤性情。跂予望仙侶，高詠昇天行。鶴駕方可致，霓裳定將迎。不因五色藥，安著七真名。揮妙在微密，全功知感誠。與君棄城市，攜手遊蓬瀛。
建安寺西院喜王郎中遘恩命初至聯句 清晝 
跡就空門退，官從畫省遷。住持良有願，朝謁宂無緣。身淨金繩內，心馳玉扆前。榮添一兩日，恩降九霄年。慕法能輕冕，追非欲佩弦。棲閑那可久，鴛鷺待行聯。
建安寺夜會對雨懷皇甫侍御曾聯句 清晝 
相思非是遠，風雨遣情多。願欲披雲見，難堪候曉過。夜長同歲月，地近極山河。戒相初傳授，文章舊切磋。時稱洛下詠，人許郢中歌。惆悵徒延首，其如一水何。
泛長城東溪暝宿崇光寺寄處士陸羽聯句 清晝 
箬水青似箬，玉山碧於玉。逼霄沓萬狀，截地分千曲。萍解深可窺，林豁遙在矚。已高物外賞，稍滌區中欲。野鶴翔又飛，世人羈且跼。沈吟跡所悞，放浪心自足。緬懷虛舟客，願寄生芻束。說詩整頹波，立義激浮俗。荆吳備登歷，風土隨編錄。恨與清景別，擬教長路促。溪鳥語鸝嘍，寺花翻躑躅。印圍水壇淨，香護蓮衣觸。捧經啓紗燈，收袵禮金粟。安得扣關子，玄言對吾屬。
與崔子向泛舟自招橘經箬里宿天居寺憶李侍御㟧渚山春遊後期不及聯一十六韻以寄之 清晝 
晴日春態深，寄遊恣所適。寧妨花木亂，轉學心耳寂。取性憐鶴高，謀閑任山僻。倚舷息空曲，捨屨行淺磧。渚箬入里逢，野梅到村摘。碑殘飛雉嶺，井翳潛龍宅。壞寺鄰壽陵，古壇留劫石。穿階筍節露，拂瓦松梢碧。天界細雲還，墙陰雜英積。懸燈寄前焰，遙月昇圓魄。何意清夜期，坐爲高峰隔。茗園可交袂，藤澗好停錫。微雨聽濕巾，迸流從點席。戲猨隔枝透，驚鹿逢人躑。覩物賞已奇，感時思彌極。芳菲如馳箭，望望共君惜。
渚山春暮會顧丞茗舍聯句效小庾體 清晝 
誰是惜暮人，相攜送春日。因君過茗舍，留客開蘭室。濕苔滑行屐，柔草低藉瑟。鵲喜語成雙，花狂落非一。煙濃山焙動，泉破水舂疾。莫抝挂瓢枝，會移閬書帙。頗容樵與隱，豈聞禪兼律。欄竹不求疎，網藤從更密。池添逸少墨，園雜莊生漆。景晏枕猶欹，酒醒頭懶櫛。雲教淡機慮，地可遺名實。應待御荈青，幽期踏芳出。
與李司直令從荻塘聯句 清晝 
畫舸悠悠荻塘路，真僧與我相隨去。寒花似菊不知名，霜葉如楓是何樹。倦客經秋夜共歸，情多語盡明相顧。遙城候騎來仍少，傍嶺哀猨發無數。心閑清淨得禪寂，興逸縱橫問章句。蟲聲切切草間悲，螢影紛紛月前度。撩亂雲峰好賦詩，嬋娟水月堪爲喻。與君出處本不同，從此還依舊山住。
遠意聯句 清晝 
家在炎州往朔方，豈知于闐望瀟湘。曾經隴底復遼陽，更憶東去採扶桑。楂客三千路未央，燭龍之地日無光。將遊莽蒼窮大荒，車轍馬足逐周王。
暗思聯句 清晝 
斜風飄雨三十夜，隣女餘光不相借。跡滅塵生古人畫，洞房重扉無隟罅。
樂意聯句一首 清晝 
良朋益友自遠來，萬里鄉書對酒開。子孫蔓衍負奇才，承顏弄鳥詠南陔。鼓腹擊壤歌康哉！。
恨意聯句 清晝 
同心同縣不相見，獨采蘼蕪詠團扇。莫聽東隣擣霜練，遠憶征人淚如霰。長信空階荒草遍，明妃初別昭陽殿。
秋日盧郎中使君幼平泛舟聯句一首 清晝 
共載清秋客船，同瞻皂蓋朝天。悔使比來相得，如今欲別潸然。漸驚徒馭分散，愁望雲山接連。魏闕馳心日日，吳城揮手年年。送遠已傷飛雁，裁詩更切嘶蟬。空懷鄠杜心醉，永望門欄脰捐。別思無窮無限，還如秋水秋煙。
重聯句一首 清晝 
相將惜別且遲遲，未到新豐欲醉時。去郡獨攜程氏酒，入朝可忘習家池。仍憐故吏依依戀，自有清光處處隨。晚景南徐何處宿，秋風北固不堪辭。吳中詩酒饒佳興，秦地關山引夢思。對酒已傷嘶馬去，銜恩只待掃門期。
與潘述集湯衡宅懷李司直縱聯句 清晝 
幽獨何以慰，友人顧茅茨。已忘歲月念，載說清閑時。旭日舒朱槿，柔風引綠葹。迢迢青溪路，耿耿芳樹枝。執袵空躑躅，來城自逶迤。相思寄採掇，景晏獨驅馳。
安吉崔明甫山院聯句一首 清晝 
人不擾，政已和。世慮寡，山情多。禪客至，墨卿過。興既洽，情如何。
重聯句一首 清晝 
肅肅清院，翛翛碧鮮。已見心遠，何關地偏。自公退食，升堂草玄。紛紛已隔，雲心澹然。
重聯句一首 清晝 
瀑溜聞窗外，晴風逼座間。挂冠徒有意，芳桂杳難攀。
重聯句一首 清晝 
清高素非宦侶，疎散從來道流。今日還輕墨綬，知君意在滄洲。浮雲任從飄蕩，寄隱也信沈浮。不似漳南地僻，道安爲我淹留。
重聯句一首 清晝 
劉令興多常步履，柴桑事少但援琴。閑招法侶從山寺，每掇幽芳傍竹林。卷簾只愛荆峰色，入坐偏宜郢客吟。誰許近來輕印綬，因君昨日悟禪心。
道觀中和潘丞觀青溪圖聯句 清晝 
畫得青溪樣，宜於紫府觀。日明煙靄薄，風落水容寬。畫野高低接，商工井邑攢。疏川因稼穡，出使問艱難。
春日對雨聯句一首 清晝 
春煙帶微雨，漠漠連城邑。桐葉生微陰，桃花更宜濕。蕭條暗楊柳，散漫下原隰。歸路不我從，遙心空佇立。林低山影近，岸轉水流急。芳草自堪遊，白雲如可揖。尋山禪客意，苦雨陶公什。遊衍情未終，歸飛暮相及。峰高日色轉，潭淨天光入。却欲學神仙，空思謝朋執。爲道貴逍遙，趍時多苦集。瓊英若可飱，青紫徒勞拾。
春日會韓武康章後亭聯句 清晝 
後園堪寄賞，日日對春風。客位繁陰下，公牆細柳中。坐看青嶂遠，心與白雲同。林暗花煙入，池深遠水通。井桃新長蘂，欄藥未成叢。松竹宜禪客，山泉入謝公。砌香翻芍藥，簷靜倚梧桐。外慮宜簾卷，忘情與道空。楚僧招惠遠，蜀客挹楊雄。便寄柴桑隱，何勞訪剡東。
康錄事宅送僧聯句 清晝 
蓮衣宜著雨，竹錫好隨雲。見鶴還應養，逢鷗自作羣。
與邢端公李台題庭石聯句 清晝 
共題詩句遍，爭坐蘚文稀。
冬日建安寺西院喜晝公自吳興至聯句一首 清晝 
宗系傳康樂，精修學遠公。相尋當暮歲，行李犯寒風。累積浮生裏，機慙半偈中。傳家知業墜，繼祖忝聲同。雲與輕帆至，山將本寺空。向來忘起滅，留我宿花宮。
秋日潘述自長城至霅上與晝公湯評事遊集累日時司直李公瑕往蘇州有阻良會因與二公聯句以寄之 清晝 
離念非前期，秋風忽已至。芸黃衆芳晚，搖蕩居人思。白霜淒以積，高梧颯而墜。悠然越山川，復此恨離異。時景易遷謝，懽□難兼遂。惜分緩迴舟，懷遙企歸駟。休澣情自高，來思日云未。
喜晝公尋山迴相遇聯句一首 清晝 
幾年無此會，今日喜相從。後夏仍多病，前書達幾封。水華迎暮雨，松吹引疎鐘。出谷隨初月，尋僧說五峰。
送晝公聯句 清晝 
相逢情不厭，惜別意難爲。吾道應無住，前期未可知。輕霜凋古木，寒水縮荒陂。賓雁依沙嶼，浮雲慘路岐。林疎看野迥，岸轉覺山移。寄賞驚搖落，歸心歎別離。草堂思偃蹇，麈尾去相隨。勿謂光陰遠，禪房會一窺。
與羅隱之聯句 鄭遨 
一壺天上有名物，兩個世間無事人。醉却隱之雲叟外，不知何處是天真。
句 尉遲匡  黄河
明月飛出海，黃河流上天。芙蓉初出水，桃李忽無言。夜夜月爲青塚鏡，年年雪作黑山花。
句 何涓 
鴈影數行秋半逢，漁歌一聲夜深發。
句 杜偉 
忽覩邢武辭，泠其金石備。
句 顏允南 
誰言百人會，兄弟也霑陪。
句 衛準 
莫言閑話是閑話，往往事從閑話來。何必剃頭爲弟子，無家便是出家人。
句 盧幷 
地靈無俗草，岩靜有僊禽。
句 繆島雲 
白鳥遠行樹，玉虹孤飲潭。四五片霞生絕壁，兩三行雁過疎松。拋芥子降顛狒狒，折楊枝灑醉猩猩。
句 李濤 
水聲長在耳，山色不離門。掃地樹留影，拂牀琴有聲。落日長安道，秋槐滿地花。
句 高元裕 
中丞爲國拔賢才，寒俊欣逢藻鑑開。
句 李郁 
身死爲修劉稹表，名高因讓陸洿書。
句 詹雄 
塵飛遺恨盡，花落古宮平。紅粉笙歌人代遠，月明陵樹水東流。
句 劇燕 
秪向國門安四海，不離鄉井拜三公。
句 王璘 
芍藥花開菩薩面，椶閭葉散野人頭。
句 鄭賨 
萬蘊千牌次碧牙，縹牋金字間明霞。
句 符蒙 
都緣心似水，故以鉢爲舟。
句 李弘茂 
甜於泉水茶須信，狂似楊花蝶未知。半窗月在猶煎藥，幾夜燈閑不照書。
句 李平 
至人無夢夢不到，天道惡盈盈有餘。龍髯已斷嬪嬙老，豹尾不來岐路長。
句 蔣鈞 
因借夢書過竹寺，學耕秋粟繞茆原。芭蕉葉上無愁雨，自是多情聽斷腸。
句 史虛白 
風雨揭却屋，全家醉不知。
句 夏寶松 
孤猨叫落中巖月，野客吟殘半夜燈。雁飛南浦砧初斷，月滿西樓酒半醒。曉來羸駟依前去，目斷遙山數點青。
句 趙慶 
邁古文章金鸑鷟，出羣行止玉麒麟。
句 高元矩 
硯貯寒泉碧，庭堆敗葉紅。燕掠琴弦穿靜院，吏收詩草下閑庭。
句 陳貺 
年年聞爾者，未有不傷情。出得風塵者，合知岐路人。拂榻燈未來，開門月先入。忽生雲是匣，高以月爲臺。入夜雖無傷物意，向明還有動人心。
句 庸仁傑 
紅斾渡江霞蘸水，青蛇出匣雪侵衣。雲散便凝千里望，日斜長占半城陰。只住此山寧有意，向來求佛本無心。
句 陳甫 
一雨洗殘暑，萬家生早涼。暮鳥歸巢急，寒牛下隴遲。算吟千百首，方得兩三聯。清時不作登龍客，綠鬢閑梳傍草堂。
句 皮光業 
燒平樵路出，潮落海山高。行人折柳[和輕]絮，飛燕銜泥帶落花。
句 屠瓌智 
輕身都是義，殉主始爲忠。
句 林無隱 
雪浦二月江湖闊，花發千山道路香。
句 楊義方 
海邊紅日半離水，天外暖風輕到花。雨聲鞭自禁門出，一簇人從天上來。
句 歐陽彬 
無錢將乞樊知客，名紙生毛不爲通。桑柘殘陽裏，兒孫落葉中。
句 李堯夫 
向外疑無地，其中別有天。方外共推爲道友，關中獨自占詩家。炎暑鬱蒸無處避，涼風消息幾時來。
句 戴偃 
須把咽喉吞世界，蓋因奢侈致危亡。若須拋却便拋却，莫待風高更亦深。
句 張迥 
夜長燈影滅，天遶鶴聲孤。
句 張林 
菱葉乍翻人採後，芰荷初沒舸行時。
句 盧休 
春寒酒力遲，冉冉生微紅。自然草木姓，誰祝元化功。湓浦風生破膽愁，血染劍花明帳幕。三千車馬出漁陽，入門堪笑復堪憐。三逕苔荒一釣船。
句 李範 
清猨啼遠木，白鳥下前灘。鶴歸秋漢遠，人去草堂空。雖當南北路，不礙往來人。釣叟無機沙鳥睡，禪師入定白牛閑。天涯故友無來信，窗外拒霜空落花。
句 卞震 
雨壁長秋菌，風枝落病蟬。老筇搘瘦影，寒木凭吟身。詩債到春無處避，離愁因醉暫時無。茶香解睡磨鐺煮，山色牽懷著屐登。
句 龐季子 
冥雲生易滿，秋草長難高。
句 史瑜 
溪從沮水流嶓冢，嶺接青泥入劍天。
句 陳秀才 
地偏雲自起，日暮山更深。
句 崔李二生 
恰似傳花人飲散，空拋牀下最繁枝。豔魄香魂如有在，還應羞見墮樓人。
句 范氏子 
掃葉隨風便，澆花趁日陰。閑雲生不雨，病葉落非秋。
句 段義宗 
懸心秋夜月，萬里照鄉關。玉排複道珊瑚殿，金錯危椆翡翠樓。此花不與衆花同，爲感高僧護法功。
無名氏之散句 無名氏 
都來消帝力，全不用兵防。道遠擎空鉢，深山踏落花。船中江上景，晚泊早行時。山寺鐘樓月，江城鼓角風。雨過花爭出，雲空月半生。鳥正啼隋柳，人須入楚山。高松飄雨雪，一室掩香燈。遂有冥心者，還尋此境來。又因風雨夜，重到古松門。道晦金雞伏，時來木馬鳴。誰來看山寺，自去掃松門。此生還自喜，餘事不相侵。白鬢無心鑷，青山得意多。一春能幾日，無雨亦多風。苦雨秋濤漲，狂風野燒翻。須知三尺劍，只爲不平磨。要路爭先進，閑門肯暫過。已難消永夜，況復聽秋霖。大雪路亦宿，深山水也吞。卷簾黃葉落，鏁印子規啼。亡國空流水，孤祠掩落花。山魅隔窗舞，鵩鳥入簾飛。萬里八九月，一身西北風。磴危攀薜荔，石滑疎莓苔。日落無行客，天寒有去鴻。正思浮世事，又到古城邊。尋常風雨夜，應有鬼神看。寄宿山中寺，相辭海上僧。風吹榆莢葉，雨打木瓜花。是星皆拱北，無水不朝東。西風起邊雁，一一向瀟湘。那堪懷遠路，猶自上高樓。白雲風散盡，紅葉水流來。妾如無異意，君棄也甘心。野過雲根闊，山高樹影長。古迹應重別，生緣不暫停。一個字未穩，數宵心不閑。別地葉頻落，去程山已寒。但取詩名得，何論下第頻。早起赴前程，鄰雞尚未鳴。白地一回雨，兒孫拾得金。軒車在何處，雨雪滿前山。燈微山館雨，角咽海城秋。去帆看已遠，臨水立多時。家貧爲客早，路遠得書稀。瀑布五千仞，草堂瀑布邊。我憶雲門寺，門前千萬峰。一瓶居無外，萬木老禪中。秋江洗一鉢，寒日曬三衣。空山行客少，獨樹晚蟬多。一片月生海，幾家人上樓。窗寒風漸緊，燈落夜將深。雲夢幾行去，瀟湘一夜空。無風來竹院，有月在莎庭。故園從小別，夜雨近秋聞。書劍別南州，炎荒萬里游。山盤樵徑上，人到雪房遲。路經秋雨後，人入亂峰來。獨樹知秋早，孤舟覺夜寒。馬飢飡落葉，鶴宿曬殘陽。路遠春行盡，家貧愁到時。臨水通宵坐，知君此興同。江聲兼小雨，暝色入啼猨。藕隱玲瓏玉，花藏縹緲容。紅樹醉秋色，碧溪彈夜弦。網斷蛛猶織，梁空燕不歸。倒身無著處，呵手不成溫。幾多詩弟子，無限酒知聞。牀上小薰籠，韶州新退紅。看時人步澁，展處蝶爭來。酒味雜蓮氣，香冷勝於冰。輪囷如象鼻，瀟灑絕青蠅。太宗皇帝真長策，賺得英雄盡白頭。曾題名處添前字，送出城人乞舊衣。華陽觀裏鐘聲集，建福門前鼓動期。隴右諸侯供語鳥，日南太守送名花。八百孤寒齊下淚，一時回首望崖州。讓劫已令多士伏，沽名還得世人聞。人爲子推初禁火，花愁青女再飛霜。楝花開後風光好，梅子黃時雨意濃。蘭湯備浴傳荆俗，水馬浮江弔屈魂。城頭椎鼓傳花枝，席上摶拳握松子。鳥向不香花裏宿，人從無影月中歸。輕著凍痕銷水面，密隨和氣入花根。萬木盡如花落候，四簷鳴□雨來時。濃綠萬枝紅一點，動人春色不須多。晚菘細切肥牛肚，新笋初嘗嫩馬蹄。蟬離楚樹鳴猶少，葉到嵩山落更多。風和日暖方開眼，雨潤煙濃不舉頭。窗前閑詠鴛鴦句，壁上時觀獬廌圖。可能有事關心後，得似無人識面時。一點孤燈人夢覺，萬重寒葉雨聲多。此心只待相逢說，時復登樓看遠山。九江有浪船難濟，三峽無猨客有愁。四海魚龍精魄冷，五山鸞鳳骨毛寒。誰家綠酒歡留客，何處紅樓睡失明。雨露施恩無厚薄，蓬蒿隨分有枯榮。去年花下留連飲，暖日夭桃鶯亂啼。今日江邊容易別，淡煙衰草馬頻嘶。蛇蝎性靈生便毒，蕙蘭根異死猶香。三間茅屋無人到，十里松門獨自游。翻憶舊山青碧裏，遶菴閑伴野僧禪。不甘五等諸侯薦，直肯九重天子知。
離別難 武后宮人 
此別難重陳，花飛復戀人。來時梅覆雪，去日柳含春。物候催行客，歸途淑氣新。剡川今已遠，魂夢暗相親。
袍中詩 開元宮人 
沙場征戍客，寒苦若爲眠。戰袍經手作，知落阿誰邊。蓄意多添線，含情更著綿。今生已過也，結取後生緣。
又題洛苑梧葉上 天寶宮人 
一葉題詩出禁城，誰人酬和獨含情。自嗟不及波中葉，蕩漾乘春取次行。
金鎖詩 僖宗宮人 
玉燭製袍夜，金刀呵手裁。鎖寄千里客，鎖心終不開。
隨駕遊青城 李舜弦 
因隨八馬上仙山，頓隔塵埃物象閑。只恐西追王母宴，却憂難得到人間。
蜀宮應制 李舜弦 
濃樹禁花開後庭，飲筵中散酒微醒。濛濛雨草瑤階溼，鐘曉愁吟獨倚屏。
宮詞 一 花蕊夫人徐氏 
五雲樓閣鳳城間，花木長新日月閑。三十六宮連內苑，太平天子住崑山。
宮詞 二 花蕊夫人徐氏 
會真廣殿約宮牆，樓閣相扶倚太陽。淨甃玉階橫水岸，御爐香氣撲龍牀。
宮詞 三 花蕊夫人徐氏 
龍池九曲遠相通，楊柳絲牽兩岸風。長似江南好風景，畫船來去碧波中。
宮詞 四 花蕊夫人徐氏 
東內斜將紫禁通，龍池鳳苑夾城中。曉鐘聲斷嚴妝罷，院院紗窗海日紅。
宮詞 五 花蕊夫人徐氏 
殿名新立號重光，島上亭臺盡改張。但是一人行幸處，黃金閣子鎖牙牀。
宮詞 六 花蕊夫人徐氏 
夾城門與內門通，朝罷巡遊到苑中。每日日高祗候處，滿堤紅豔立春風。
宮詞 七 花蕊夫人徐氏 
廚船進食簇時新，侍宴無非列近臣。日午殿頭宣索鱠，隔花催喚打魚人。
宮詞 八 花蕊夫人徐氏 
立春日進內園花，紅蕊輕輕嫩淺霞。跪到玉階猶帶露，一時宣賜與宮娃。
宮詞 九 花蕊夫人徐氏 
三面宮城盡夾牆，苑中池水白茫茫。直從獅子門前入，旋見亭臺遶岸傍。
宮詞 十 花蕊夫人徐氏 
離宮別院遶宮城，金版輕敲合鳳笙。夜夜月明花樹底，傍池長有按歌聲。
宮詞 十一 花蕊夫人徐氏 
御製新翻曲子成，六宮纔唱未知名。盡將觱篥來抄譜，先按君王玉笛聲。
宮詞 十二 花蕊夫人徐氏 
旋移紅樹斲新苔，宣使龍池更鑿開。展得綠波寬似海，水心樓殿勝蓬萊。
宮詞 十三 花蕊夫人徐氏 
太虛高閣凌虛殿，背倚城牆面枕池。諸院各分娘子位，羊車到處不教知。
宮詞 十四 花蕊夫人徐氏 
修儀承寵住龍池，掃地焚香日午時。等候大家來院裏，看教鸚鵡念新詩。
宮詞 十五 花蕊夫人徐氏 
才人出入每參隨，筆硯將行遶曲池。能向彩箋書大字，忽防御製寫新詩。
宮詞 十六 花蕊夫人徐氏 
六宮官職總新除，宮女安排入畫圖。二十四司分六局，御前頻見錯相呼。
宮詞 十七 花蕊夫人徐氏 
春風一面曉妝成，偷折花枝傍水行。却被內監遙覷見，故將紅豆打黃鶯。
宮詞 十八 花蕊夫人徐氏 
殿前排宴賞花開，宮女侵晨探幾回。斜望花開遙舉袖，傳聲宣喚近臣來。
宮詞 十九 花蕊夫人徐氏 
小毬場近曲池頭，宣喚勳臣試打毬。先向畫樓排御幄，管絃聲動立浮油。
宮詞 二十 花蕊夫人徐氏 
供奉頭籌不敢爭，上棚等喚近臣名。內人酌酒纔宣賜，馬上齊呼萬歲聲。
宮詞 二十一 花蕊夫人徐氏 
殿前宮女總纖腰，初學乘騎怯又嬌。上得馬來纔欲走，幾回拋鞚抱鞍橋。
宮詞 二十二 花蕊夫人徐氏 
自教宮娥學打毬，玉鞍初跨柳腰柔。上棚知是官家認，遍遍長贏第一籌。
宮詞 二十三 花蕊夫人徐氏 
翔鸞閣外夕陽天，樹影花光遠接連。望見內家來往處，水門斜過罨樓船。
宮詞 二十四 花蕊夫人徐氏 
內家追逐採蓮時，驚起沙歐兩岸飛。蘭棹把來齊拍水，並船相鬬溼羅衣。
宮詞 二十五 花蕊夫人徐氏 
新秋女伴各相逢，罨畫船飛別浦中。旋折荷花伴歌舞，夕陽斜照滿衣紅。
宮詞 二十六 花蕊夫人徐氏 
少年相逐採蓮回，羅帽羅衫巧製裁。每到岸頭長拍水，競提纖手出船來。
宮詞 二十七 花蕊夫人徐氏 
早春楊柳引長條，倚岸沿堤一面高。稱與畫船牽錦纜，暖風搓出綵絲縧。
宮詞 二十八 花蕊夫人徐氏 
內家宣錫生辰宴，隔夜諸宮進御花。後殿未聞宮主入，東門先報下金車。
宮詞 二十九 花蕊夫人徐氏 
端午生衣進御牀，赭黃羅帕覆金箱。美人捧入南薰殿，玉腕斜封綵縷長。
宮詞 三十 花蕊夫人徐氏 
選進仙韶第一人，纔勝羅綺不勝春。重教按舞桃花下，只踏殘紅作地裀。
宮詞 三十一 花蕊夫人徐氏 
侍女爭揮玉彈弓，金丸飛入亂花中。一時驚起流鶯散，踏落殘花滿地紅。
宮詞 三十二 花蕊夫人徐氏 
七寶闌干白玉除，新開涼殿幸金輿。一溝泛碧流春水，四面瓊鉤搭綺疏。
宮詞 三十三 花蕊夫人徐氏 
山樓彩鳳棲寒月，宴殿金麟吐御香。蜀錦地衣呈隊舞，教頭先出拜君王。
宮詞 三十四 花蕊夫人徐氏 
天外明河翻玉浪，樓西涼月湧金盆。香銷甲乙牀前帳，宮鎖玲瓏閉殿門。
宮詞 三十五 花蕊夫人徐氏 
細風攲葉撼宮梧，早怯秋寒著繡繻。玉宇無人雙燕去，一彎新月上金樞。
宮詞 三十六 花蕊夫人徐氏 
夜寒金屋篆煙飛，燈燭分明在紫微。漏永禁宮三十六，燕回爭踏月輪歸。
宮詞 三十七 花蕊夫人徐氏 
曉吹翩翩動翠旗，爐煙千疊瑞雲飛。何人奏對偏移刻，御史天香隔繡衣。
宮詞 三十八 花蕊夫人徐氏 
金井秋啼絡緯聲，出花宮漏報嚴更。不知誰是金鑾直，玉宇沈沈夜氣清。
宮詞 三十九 花蕊夫人徐氏 
內庭秋燕玉池東，香散荷花水殿風。阿監采菱牽錦纜，月明猶在畫船中。
宮詞 四十 花蕊夫人徐氏 
東宮花燭彩樓新，天上仙橋上鎖春。偏出六宮歌舞奏，嫦娥初到月虛輪。
宮詞 四十一 花蕊夫人徐氏 
紗幔薄垂金麥穗，簾鉤纖挂玉蔥條。樓西別起長春殿，香碧紅泥透蜀椒。
宮詞 四十二 花蕊夫人徐氏 
翠華香重玉爐添，雙鳳樓頭曉日暹。扇掩紅鸞金殿悄，一聲清蹕捲珠簾。
宮詞 四十三 花蕊夫人徐氏 
金作蟠龍繡作麟，壺中樓閣禁中春。君王避暑來遊幸，風月橫秋氣象新。
宮詞 四十四 花蕊夫人徐氏 
清曉自傾花上露，冷侵宮殿玉蟾蜍。擘開五色銷金紙，碧鎖窗前學草書。
宮詞 四十五 花蕊夫人徐氏 
翠鈿貼靨輕如笑，玉鳳雕釵褭欲飛。拂曉賀春皇帝閣，綵衣金勝近龍衣。
宮詞 四十六 花蕊夫人徐氏 
璅聲金徹閤門環，簾捲珍珠十二間。別殿春風呼萬歲，中丞新押散朝班。
宮詞 四十七 花蕊夫人徐氏 
雞人報曉傳三唱，玉井金牀轉轆轤。煙引御爐香繞殿，漏籤初刻上銅壺。
宮詞 四十八 花蕊夫人徐氏 
御按橫金殿幄紅，扇開雲表露天容。太常奏備三千曲，樂府新調十二鐘。
宮詞 四十九 花蕊夫人徐氏 
宮女熏香進御衣，殿門開鎖請金匙。朝陽初上黃金屋，禁夜春深晝漏遲。
宮詞 五十 花蕊夫人徐氏 
三月金明柳絮飛，岸花堤草弄春時。樓船百戲催宣賜，御輦今年不上池。
宮詞 五十一 花蕊夫人徐氏 
內人稀見水鞦韆，爭擘珠簾帳殿前。第一錦標誰奪得，右軍輸却小龍船。
宮詞 五十二 花蕊夫人徐氏 
夜色樓臺月數層，金猊煙穗繞觚稜。重廊屈折連三殿，密上真珠百寶燈。
宮詞 五十三 花蕊夫人徐氏 
天門晏閉九重關，樓倚銀河氣象間。一點星毬垂絳闕，五雲仙仗下蓬山。
宮詞 五十四 花蕊夫人徐氏 
禁裏春濃蝶自飛，御蠶眠處弄新絲。碧窗盡日教鸚鵡，念得君王數首詩。
宮詞 五十五 花蕊夫人徐氏 
鬬草深宮玉檻前，春蒲如箭荇如錢。不如紅藥闌干曲，日暮何人落翠鈿。
宮詞 五十六 花蕊夫人徐氏 
太液波清水殿涼，畫船驚起宿鴛鴦。翠眉不及池邊柳，取次飛花入建章。
宮詞 五十七 花蕊夫人徐氏 
御座垂簾繡額單，冰山重疊貯金盤。玉清迢遰無塵到，殿角東西五月寒。
宮詞 五十八 花蕊夫人徐氏 
春心滴破花邊漏，曉夢敲回禁裏鐘。十二楚山何處是，御樓曾見兩三峰。
宮詞 五十九 花蕊夫人徐氏 
博山夜宿沈香火，帳外時聞暖鳳笙。理遍從頭新上曲，殿前龍直未交更。
宮詞 六十 花蕊夫人徐氏 
春殿千官宴却歸，上林鶯舌報花時。宣徽旋進新裁曲，學士爭吟應詔詩。
宮詞 六十一 花蕊夫人徐氏 
釣線沈波漾彩舟，魚爭芳餌上龍鉤。內人急捧金盤接，撥刺紅鱗躍未休。
宮詞 六十二 花蕊夫人徐氏 
蕙炷香銷燭影殘，御衣熏盡輙更闌。歸來困頓眠紅帳，一枕西風夢裏寒。
宮詞 六十三 花蕊夫人徐氏 
東宮降誕挺佳辰，少海星邊擁瑞雲。中尉傳聞三日宴，翰林當撰洗兒文。
宮詞 六十四 花蕊夫人徐氏 
酒庫新修近水傍，潑醅初熟五雲漿。殿前供御頻宣索，追入花間一陣香。
宮詞 六十五 花蕊夫人徐氏 
白藤花限白銀花，閤子門當寢殿斜。近被宮中知了事，每來隨駕使煎茶。
宮詞 六十六 花蕊夫人徐氏 
西毬場裏打毬回，御宴先於苑內開。宣索教坊諸伎樂，傍池催喚入船來。
宮詞 六十七 花蕊夫人徐氏 
昭儀侍宴足精神，玉燭抽看記飲巡。倚賴識書爲錄事，燈前時復錯瞞人。
宮詞 六十八 花蕊夫人徐氏 
後宮阿監裹羅巾，出入經過苑囿頻。承奉聖顏憂悞失，就中長怕內夫人。
宮詞 六十九 花蕊夫人徐氏 
管弦聲急滿龍池，宮女藏鉤夜宴時。好是聖人親捉得，便將濃墨掃雙眉。
宮詞 七十 花蕊夫人徐氏 
密室紅泥地火爐，內人冬日晚傳呼。今宵駕幸池頭宿，排比椒房得煖無。
宮詞 七十一 花蕊夫人徐氏 
畫船花舫總新妝，進入池心近島傍。松柏樓窗楠木板，暖風吹過一團香。
宮詞 七十二 花蕊夫人徐氏 
三清臺近苑牆東，樓檻層層映水紅。盡日綺羅人度曲，管弦聲在半天中。
宮詞 七十三 花蕊夫人徐氏 
安排諸院接行廊，外檻周迴十里強。青錦地衣紅繡毯，盡鋪龍腦鬱金香。
宮詞 七十四 花蕊夫人徐氏 
安排竹柵與笆籬，養得新生鵓鴿兒。宣受內家專餵飼，花毛間看總皆知。
宮詞 七十五 花蕊夫人徐氏 
年初十五最風流，新賜雲鬟便上頭。按罷霓裳歸院裏，畫樓雲閣總重修。
宮詞 七十六 花蕊夫人徐氏 
金畫香臺出露盤，黃龍雕刻遶朱闌。焚修每遇三元節，天子親簪白玉冠。
宮詞 七十七 花蕊夫人徐氏 
六宮一例雞冠子，新樣交鐫白玉花。欲試澹妝兼道服，面前宣與唾盂家。
宮詞 七十八 花蕊夫人徐氏 
三月櫻桃乍熟時，內人相引看紅枝。回頭索取黃金彈，遶樹藏身打雀兒。
宮詞 七十九 花蕊夫人徐氏 
小小宮娥到內園，未梳雲鬢臉如蓮。自從配與夫人後，不使尋花亂入船。
宮詞 八十 花蕊夫人徐氏 
錦城上起凝煙閣，擁殿遮樓一向高。認得聖顏遙望見，碧闌干映赭黃袍。
宮詞 八十一 花蕊夫人徐氏 
水車踏水上宮城，寢殿簷頭滴滴鳴。助得聖人高枕興，夜涼長作遠灘聲。
宮詞 八十二 花蕊夫人徐氏 
平頭船子小龍床，多少神仙立御旁。旋刺篙竿令過岸，滿池春水蘸紅妝。
宮詞 八十三 花蕊夫人徐氏 
苑東天子愛巡游，御岸花堤枕碧流。新教內人供射鴨，長將弓箭繞池頭。
宮詞 八十四 花蕊夫人徐氏 
羅衫玉帶最風流，斜插銀箆慢裹頭。閑向殿前騎御馬，揮鞭橫過小紅樓。
宮詞 八十五 花蕊夫人徐氏 
沈香亭子傍池斜，夏日巡游歇翠華。簾畔玉盆盛淨水，內人手裏剖銀瓜。
宮詞 八十六 花蕊夫人徐氏 
薄羅衫子透肌膚，夏日初長板閣虛。獨自凭闌無一事，水風涼處讀文書。
宮詞 八十七 花蕊夫人徐氏 
婕妤生長帝王家，常近龍顏逐翠華。楊柳岸長春日暮，傍池行困倚桃花。
宮詞 八十八 花蕊夫人徐氏 
月頭支給買花錢，滿殿宮人近數千。遇著唱名多不語，含羞走過御牀前。
宮詞 八十九 花蕊夫人徐氏 
小雨霏微潤綠苔，石楠紅杏傍池開。一枝插向金瓶裏，捧進君王玉殿來。
宮詞 九十 花蕊夫人徐氏 
錦鱗躍水出浮萍，荇草牽風翠帶橫。恰似金梭攛碧沼，好題幽恨寫閨情。
宮詞 九十一 花蕊夫人徐氏 
春天睡起曉妝成，隨侍君王觸處行。畫得自家梳洗樣，相憑女伴把來呈。
宮詞 九十二 花蕊夫人徐氏 
舞頭皆著畫羅衣，唱得新翻御製詞。每日內庭聞教隊，樂聲飛上到龍墀。
宮詞 九十三 花蕊夫人徐氏 
春早尋花入內園，競傳宣旨欲黃昏。明朝駕幸遊蠶市，暗使氊車就苑門。
宮詞 九十四 花蕊夫人徐氏 
半夜搖船載內家，水門紅蠟一行斜。聖人正在宮中飲，宣使池頭旋折花。
宮詞 九十五 花蕊夫人徐氏 
春日龍池小宴開，岸邊亭子號流杯。沈檀刻作神仙女，對捧金尊水上來。
宮詞 九十六 花蕊夫人徐氏 
梨園子弟簇池頭，小樂攜來候宴游。旋炙銀笙先按拍，海棠花下合梁州。
宮詞 九十七 花蕊夫人徐氏 
慢梳鬟髻著輕紅，春早爭求芍藥叢。近日承恩移住處，夾城裏面占新宮。
宮詞 九十八 花蕊夫人徐氏 
別色官司御輦家，黃衫束帶臉如花。深宮內院參承慣，常從金輿到日斜。
宮詞 九十九 花蕊夫人徐氏 
日高房裏學圍碁，等候官家未出時。爲賭金錢爭路數，專憂女伴怪來遲。
宮詞 一百 花蕊夫人徐氏 
摴蒱冷澹學投壺，箭倚腰身約畫圖。盡對君王稱妙手，一人來射一人輸。
宮詞 一百一 花蕊夫人徐氏 
慢揎紅袖指纖纖，學釣池魚傍水邊。忍冷不禁還自去，釣竿常被別人牽。
宮詞 一百二 花蕊夫人徐氏 
宣城院約池南岸，粉壁紅窗畫不成。總是一人行幸處，徹宵聞奏管弦聲。
宮詞 一百三 花蕊夫人徐氏 
丹霞亭浸池心冷，曲沼門含水脚清。傍岸鴛鴦皆著對，時時出向淺沙行。
宮詞 一百四 花蕊夫人徐氏  滕王阁
楊柳陰中引御溝，碧梧桐樹擁朱樓。金陵城共滕王閣，畫向丹青也合羞。
宮詞 一百五 花蕊夫人徐氏 
晚來隨駕上城游，行到東西百子樓。回望苑中花柳色，綠陰紅豔滿池頭。
宮詞 一百六 花蕊夫人徐氏 
牡丹移向苑中栽，盡是藩方進入來。未到末春緣地暖，數般顏色一時開。
宮詞 一百七 花蕊夫人徐氏 
明朝臘日官家出，隨駕先須點內人。回鶻衣裝回鶻馬，就中偏稱小腰身。
宮詞 一百八 花蕊夫人徐氏 
盤鳳鞍韉閃色妝，黃金壓胯紫游韁。自從揀得真龍種，別置東頭小馬坊。
宮詞 一百九 花蕊夫人徐氏 
翠輦每從城畔出，內人相次簇池隈。嫩荷花裏搖船去，一陣香風逐水來。
宮詞 一百一十 花蕊夫人徐氏 
高燒紅燭點銀燈，秋晚花池景色澄。今夜聖人新殿宿，後宮相競覓祇承。
宮詞 一一一 花蕊夫人徐氏 
苑中排比宴秋宵，弦管掙摐各自調。日晚閣門傳聖旨，明朝盡放紫宸朝。
宮詞 一一二 花蕊夫人徐氏 
夜深飲散月初斜，無限宮嬪亂插花。近侍婕妤先過水，遙聞隔岸喚船家。
宮詞 一一三 花蕊夫人徐氏 
宮娥小小豔紅妝，唱得歌聲遶畫梁。緣是太妃新進入，座前頒賜小羅箱。
宮詞 一一四 花蕊夫人徐氏 
池心小樣釣魚船，入玩偏宜向晚天。挂得綵帆教便放，急風吹過水門前。
宮詞 一一五 花蕊夫人徐氏 
傍池居住有漁家，收網搖船到淺沙。預進活魚供日料，滿筐跳躍白銀花。
宮詞 一一六 花蕊夫人徐氏 
秋晚紅妝傍水行，競將衣袖撲蜻蜓。回頭瞥見宮中喚，幾度藏身入畫屏。
宮詞 一一七 花蕊夫人徐氏 
御溝春水碧于天，宮女尋花入內園。汗溼紅妝行漸困，岸頭相喚洗花鈿。
宮詞 一一八 花蕊夫人徐氏 
亭高百尺立春風，引得君王到此中。牀上翠屏開六扇，折枝花綻牡丹紅。
宮詞 一一九 花蕊夫人徐氏 
內人承寵賜新房，紅紙泥窗遶畫廊。種得海柑纔結子，乞求自送與君王。
宮詞 一百二十 花蕊夫人徐氏 
翡翠簾前日影斜，御溝春水浸成霞。侍臣向晚隨天步，共看池頭滿樹花。
宮詞 一二一 花蕊夫人徐氏 
金碧闌干倚岸邊，捲簾初聽一聲蟬。殿頭日午搖紈扇，宮女爭來玉座前。
宮詞 一二二 花蕊夫人徐氏 
嫩荷香撲釣魚亭，水面文魚作隊行。宮女齊來池畔看，傍簾呼喚勿高聲。
宮詞 一二三 花蕊夫人徐氏 
新翻酒令著詞章，侍宴初聞憶却忙。宣使近臣傳賜本，書家院裏徧抄將。
宮詞 一二四 花蕊夫人徐氏 
寒食清明小殿旁，綵樓雙夾鬬雞場。內人對御分明看，先賭紅羅被十牀。
宮詞 一二五 花蕊夫人徐氏 
寢殿門前曉色開，紅泥藥樹間花栽。君王未起翠簾捲，又發宮人上直來。
宮詞 一二六 花蕊夫人徐氏 
海棠花發盛春天，游賞無時引御筵。遶岸結成紅錦帳，暖枝猶拂畫樓船。
宮詞 一二七 花蕊夫人徐氏 
日晚宮人外按回，自牽驄馬出林隈。御前接得高叉手，射得山雞喜進來。
宮詞 一二八 花蕊夫人徐氏 
朱雀門高花外開，毬場空闊淨塵埃。預排白兔兼蒼狗，等候君王按鶻來。
宮詞 一二九 花蕊夫人徐氏 
會仙觀內玉清壇，新點宮人作女冠。每度駕來羞不出，羽衣初著怕人看。
宮詞 一百三十 花蕊夫人徐氏 
老大初教學道人，鹿皮冠子澹黃裙。後宮歌舞今拋擲，每日焚香事老君。
宮詞 一三一 花蕊夫人徐氏 
法雲寺裏中元節，又是官家誕降辰。滿殿香花爭供養，內園先占得鋪陳。
宮詞 一三二 花蕊夫人徐氏 
金章紫綬選高班，每每東頭近聖顏。才藝足當恩寵別，只堪供奉一場閑。
宮詞 一三三 花蕊夫人徐氏 
內人深夜學迷藏，徧遶花叢水岸傍。乘興忽來仙洞裏，大家尋覓一時忙。
宮詞 一三四 花蕊夫人徐氏 
小院珠簾著地垂，院中排比不相知。羨他鸚鵡能言語，窗裏偷教鸜鵒兒。
宮詞 一三五 花蕊夫人徐氏 
島樹高低約浪痕，苑中斜日欲黃昏。樹頭木刻雙飛鶴，蕩起晴空映水門。
宮詞 一三六 花蕊夫人徐氏 
大臣承寵賜新莊，梔子園東柳岸傍。今日聖恩親幸到，板橋頭是讀書堂。
宮詞 一三七 花蕊夫人徐氏 
樹葉初成鳥護窠，石榴花裏笑聲多。衆中遺却金釵子，拾得從他要贖麽。
宮詞 一三八 花蕊夫人徐氏 
小殿初成粉未乾，貴妃姊妹自來看。爲逢好日先移入，續向街西索牡丹。
宮詞 一三九 花蕊夫人徐氏 
內人相續報花開，准擬君王便看來。逢著五弦琴繡袋，宜春院裏按歌回。
宮詞 一百四十 花蕊夫人徐氏 
巡吹慢遍不相和，暗數看誰曲校多。明日梨花園裏見，先須逐得內家歌。
宮詞 一四一 花蕊夫人徐氏 
黃金合裏盛紅雪，重結香羅四出花。一一傍邊書勑字，中官送與大臣家。
宮詞 一四二 花蕊夫人徐氏 
宮人早起笑相呼，不識堦前掃地夫。乞與金錢爭借問，外頭還似此間無。
宮詞 一四三 花蕊夫人徐氏 
小隨阿姊學吹笙，見好君王賜與名。夜拂玉牀朝把鏡，黃金殿外不教行。
宮詞 一四四 花蕊夫人徐氏 
日高殿裏有香煙，萬歲聲長動九天。妃子院中初降誕，內人爭乞洗兒錢。
宮詞 一四五 花蕊夫人徐氏 
宮花不共外花同，正月長生一半紅。供御櫻桃看守別，直無鴉鵲到園中。
宮詞 一四六 花蕊夫人徐氏 
殿前鋪設兩邊樓，寒食宮人步打毬。一半走來爭跪拜，上棚先謝得頭籌。
宮詞 一四七 花蕊夫人徐氏 
大儀前日暖房來，囑向朝陽乞藥栽。勑賜一窠紅躑躅，謝恩未了奏花開。
宮詞 一四八 花蕊夫人徐氏 
御前新賜紫羅襦，步步金堦上軟輿。宮局總來爲喜樂，院中新拜內尚書。
宮詞 一四九 花蕊夫人徐氏 
鸚鵡誰教轉舌關，內人手裏養來姦。語多更覺承恩澤，數對君王憶隴山。
宮詞 一百五十 花蕊夫人徐氏 
分朋閑坐賭櫻桃，收却投壺玉腕勞。各把沈香雙陸子，局中鬬累阿誰高。
宮詞 一五一 花蕊夫人徐氏 
禁寺紅樓內裏通，笙歌引駕夾城東。裹頭宮監堂前立，手把牙鞘竹彈弓。
宮詞 一五二 花蕊夫人徐氏 
舞來汗溼羅衣徹，樓上人扶下玉梯。歸到院中重洗面，金花盆裏潑銀泥。
宮詞 一五三 花蕊夫人徐氏 
宿妝殘粉未明天，總立昭陽花樹邊。寒食內人長白打，庫中先散與金錢。
宮詞 一五四 花蕊夫人徐氏 
衆中偏得君王笑，偷把金箱筆硯開。書破紅蠻隔子上，旋推當直美人來。
宮詞 一五五 花蕊夫人徐氏 
水中芹葉土中花，拾得還將避衆家。總待別人般數盡，袖中拈出鬱金芽。
宮詞 一五六 花蕊夫人徐氏 
玉簫改調箏移柱，催換紅羅繡舞筵。未戴柘枝花帽子，兩行宮監在簾前。
宮詞 一五七 花蕊夫人徐氏 
窗窗戶戶院相當，總有珠簾玳瑁牀。雖道君王不來宿，帳中長是炷牙香。
述國亡詩 花蕊夫人徐氏  爱国
君王城上豎降旗，妾在深宮那得知。十四萬人齊解甲，寧無一箇是男兒。
新妝詩 楊容華 
啼鳥驚眠罷，房櫳乘曉開。鳳釵金作縷，鸞鏡玉爲臺。妝似臨池出，人疑向月來。自憐終不見，欲去復裴回。
贈外 魏氏 
浮萍依綠水，弱蔦寄青松。與君結大義，移天得所從。翰林無雙鳥，劒水不分龍。諧和類琴瑟，堅固同膠漆。義重恩欲深，夷險貴如一。本自身不令，積多嬰痛疾。朝夕倦牀枕，形體恥巾櫛。遊子倦風塵，從官初解巾。束裝赴南郢，脂駕出西秦。比翼終難遂，銜雌苦未因。徒悲楓岸遠，空對柳園春。男兒不重舊，丈夫多好新。新人喜新聘，朝朝臨粉鏡。兩鴛固無比，雙蛾誰與競。詎憐愁思人，銜啼嗟薄命。蕣華不足恃，松枝有餘勁。所願好九思，勿令虧百行。
詠破簾 喬氏 
已漏風聲罷，繩持也不禁。一從經落後，無復有貞心。
送兄 七歲女子  送别 写景 感叹
別路雲初起，離亭葉正飛。所嗟人異鴈，不作一行歸。
送男左貶詩 林氏 
他日初投杼，勤王在飲冰。有辭期不罰，積毀竟相仍。謫宦今何在，銜冤猶未勝。天涯分越徼，驛騎速毘陵。腸斷腹非苦，書傳寫豈能。淚添江水遠，心劇海雲蒸。明月珠難識，甘泉賦可稱。但將忠報主，何懼點青蠅。
古興 一 趙氏 
鬱蒸夏將半，暑氣扇飛閣。驟雨滿空來，當軒卷羅幕。度雲開夕霽，宇宙何清廓。明月流素光，輕風換炎鑠。孤鸞傷對影，寶瑟悲別鶴。君子去不還，遙心欲何託。
古興 二 趙氏 
金菊延清霜，玉壺多美酒。良人猶不歸，芳菲豈常有。不惜芳菲歇，但傷別離久。含情罷斟酌，凝怨對窗牖。
古興 三 趙氏 
霽雪舒長野，寒雲半幽谷。嚴風振枯條，猨啼抱冰木。所嗟遊宦子，少小荷天祿。前程未云至，悽愴對車僕。歲寒成詠歌，日暮棲林樸。不憚行險道，空悲年運促。
寄夫 郭紹蘭 
我壻去重湖，臨窗泣血書。殷勤憑燕翼，寄與薄情夫。
同夫遊秦 王韞秀 
路掃飢寒跡，天哀志氣人。休零離別淚，攜手入西秦。
古意 張夫人 
轆轤曉轉素絲綆，桐聲夜落蒼苔塼。涓涓吹溜若時雨，濯濯佳蔬非用天。丈夫不解此中意，抱甕當時徒自賢。
拜新月 張夫人 
拜新月，拜月出堂前。暗魄初籠桂，虛弓未引弦。拜新月，拜月妝樓上。鸞鏡始安臺，蛾眉已相向。拜新月，拜月不勝情，庭花風露清。月臨人自老，人望月長明。東家阿母亦拜月，一拜一悲聲斷絕。昔年拜月逞容輝，如今拜月雙淚垂。回看衆女拜新月，却憶紅閨年少時。
柳絮 張夫人 
靄靄芳春朝，雪絮起青條。或值花同舞，不因風自飄。過尊浮綠醑，拂幌綴紅綃。那用持愁翫，春懷不自聊。
拾得韋氏花鈿以詩寄贈 張夫人 
今朝妝閣前，拾得舊花鈿。粉汚痕猶在，塵侵色尚鮮。曾經纖手裏，拈向翠眉邊。能助千金笑，如何忍棄捐。
句 張夫人 
遊蜂乍起驚落墀，黃鳥銜來却上枝。臨風重回首，掩淚向庭花。鏡中春色老，枕前秋夜長。
書石壁 王氏 
何事潘郎戀別筵，歡情未斷妾心懸。汰王灘下相思處，猨叫山山月滿船。
荅微之 裴淑 
侯門初擁節，御苑柳絲新。不是悲殊命，唯愁別近親。黃鶯遷古木，朱履從清塵。想到千山外，滄江正暮春。
夫下第 趙氏 
良人的的有奇才，何事年年被放回。如今妾面羞君面，君若來時近夜來。
雜言寄杜羔 趙氏 
君從淮海遊，再過蘭杜秋。歸來未須臾，又欲向梁州。梁州秦嶺西，棧道與雲齊。羌蠻萬餘落，矛戟自高低。已念寡儔侶，復慮勞攀躋。丈夫重志氣，兒女空悲啼。臨邛滯遊地，肯顧濁水泥。人生賦命有厚薄，君但遨遊我寂寞。
聞夫杜羔登第 趙氏 
長安此去無多地，鬱鬱蔥蔥佳氣浮。良人得意正年少，今夜醉眠何處樓。
雜言 趙氏 
上林園中青青桂，折得一枝好夫壻。杏花如雪柳垂絲，春風蕩颺不同枝。
寄夫 一 張氏 
久無音信到羅幃，路遠迢迢遣問誰。聞君折得東堂桂，折罷那能不暫歸。
寄夫 二 張氏 
驛使今朝過五湖，殷勤爲我報狂夫。從來誇有龍泉劒，試割相思得斷無。
贈鄭女郎 薛馧 
豔陽灼灼河洛神，珠簾繡戶青樓春。能彈箜篌弄纖指，愁殺門前少年子。笑開一面紅粉妝，東園幾樹桃花死。朝理曲，暮理曲，獨坐窗前一片玉。行也嬌，坐也嬌，見之令人魂魄銷。堂前錦褥紅地鑪，綠沈香榼傾屠蘇。解佩時時歇歌管，芙蓉帳裏蘭麝滿。晚起羅衣香不斷，滅燭每嫌秋夜短。
古意 薛馧 
昨夜巫山中，失却陽臺女。朝來香閣裏，獨伴楚王語。
題奉慈寺 楊德麟 
日月金輪動，旃檀碧樹秋。塔分鴻鴈翅，鐘挂鳳凰樓。
寄夫 陳玉蘭  思念 妇女 女子 关怀
夫戍邊關妾在吳，西風吹妾妾憂夫。一行書信千行淚，寒到君邊衣到無。
寫真寄夫 薛媛 
欲下丹青筆，先拈寶鏡寒。已經顏索寞，漸覺鬢凋殘。淚眼描將易，愁腸寫出難。恐君渾忘却，時展畫圖看。
聞琴 孫氏 
玉指朱弦軋復清，湘妃愁怨最難聽。初疑颯颯涼風勁，又似蕭蕭暮雨零。近比流泉來碧嶂，遠如玄鶴下青冥。夜深彈罷堪惆悵，露溼叢蘭月滿庭。
謝人送酒 孫氏 
謝將清酒寄愁人，澄澈甘香氣味真。好是綠窗風月夜，一杯搖蕩滿懷春。
詩 張立本女 
危冠廣袖楚宮妝，獨步閑庭逐夜涼。自把玉簪敲砌竹，清歌一曲月如霜。
繡龜形詩 侯氏 
暌離已是十秋強，對鏡那堪重理妝。聞鴈幾迴修尺素，見霜先爲製衣裳。開箱疊練先垂淚，拂杵調砧更斷腸。繡作龜形獻天子，願教征客早還鄉。
謠 薛瑤 
化雲心兮思淑貞，洞寂滅兮不見人。瑤草芳兮思芬蒀，將奈何兮青春。
荅鄭殷彝 王霞卿 
君是煙霄折桂身，聖朝方切用儒珍。正堪西上文場戰，空向途中泥婦人。
喜盧郎及第 竇梁賓 
曉妝初罷眼初瞤，小玉驚人踏破帬。手把紅箋書一紙，上頭名字有郎君。
雨中看牡丹 竇梁賓 
東風未放曉泥乾，紅藥花開不奈寒。待得天晴花已老，不如攜手雨中看。
辭蜀相妻女詩 黃崇嘏 
一辭拾翠碧江湄，貧守蓬茅但賦詩。自服藍衫居郡掾，永拋鸞鏡畫蛾眉。立身卓爾青松操，挺志鏗然白璧姿。幕府若容爲坦腹，願天速變作男兒。
荅諸姊妹戒飲 蔣氏 
平生偏好酒，勞爾勸吾餐。但得杯中滿，時光度不難。
書壁 周仲美 
愛妾不愛子，爲問此何理。棄官更棄妻，人情寧可已。永訣泗之濱，遺言空在耳。三載無朝昏，孤幃淚如洗。婦人義從夫，一節誓生死。江鄉感殘春，腸斷晚煙起。西望太華峰，不知幾千里。
溪口雲 張文姬 
溶溶溪口雲，纔向溪中吐。不復歸溪中，還作溪中雨。
雙槿樹 張文姬 
綠影競扶疎，紅姿相照灼。不學桃李花，亂向春風落。
獄中書情上使君 程長文 
妾家本住鄱陽曲，一片貞心比孤竹。當年二八盛容儀，紅牋草隸恰如飛。盡日閑窗刺繡坐，有時極浦採蓮歸。誰道居貧守都邑，幽閨寂寞無人識。海燕朝歸衾枕寒，山花夜落階墀溼。強暴之男何所爲，手持白刃向簾幃。一命任從刀下死，千金豈受暗中欺。我心匪石情難轉，志奪秋霜意不移。血濺羅衣終不恨，瘡黏錦袖亦何辭。縣僚曾未知情緒，即便教人縶囹圄。朱脣滴瀝獨銜冤，玉筯闌干歎非所。十月寒更堪思人，一聞擊柝一傷神。高髻不梳雲已散，蛾眉罷埽月仍新。三尺嚴章難可越，百年心事向誰說。但看洗雪出圜扉，始信白圭無玷缺。
銅雀臺怨 程長文 
君王去後行人絕，簫箏不響歌喉咽。雄劒無威光彩沈，寶琴零落金星滅。玉階寂寞墜秋露，月照當時歌舞處。當時歌舞人不迴，化爲今日西陵灰。
春閨怨 程長文 
[綺]陌香飄柳如線，時光瞬息如流電。良人何處事功名，十載相思不相見。
荅韓翃 柳氏 
楊柳枝，芳菲節，可恨年年贈離別。一葉隨風忽報秋，縱使君來豈堪折。
歸李江州後寄別王氏 程洛賓 
魚鴈回時寫報音，難憑剉蘖數年心。雖然情斷沙吒後，爭奈平生怨恨深。
憶崔生 紅綃妓 
深洞鶯啼恨阮郎，偷來花下解珠璫。碧雲飄斷音書絕，空倚玉簫愁鳳皇。
寄文茂 晁采 
花箋製葉寄郎邊，的的尋魚爲妾傳。幷蒂已看靈鵲報，倩郎早覓買花船。
秋日再寄 晁采 
珍簟生涼夜漏餘，夢中恍惚覺來初。魂離不得空成病，面見無由浪寄書。窗外江村鐘響絕，枕邊梧葉雨聲疎。此時最是思君處，腸斷寒猨定不如。
雨中憶夫 一 晁采 
窗前細雨日啾啾，妾在閨中獨自愁。何事玉郎久離別，忘憂總對豈忘憂。
雨中憶夫 二 晁采 
春風送雨過窗東，忽憶良人在客中。安得妾身今似雨，也隨風去與郎同。
子夜歌十八首 一 晁采 
儂既剪雲鬟，郎亦分絲髮。覓向無人處，綰作同心結。
子夜歌十八首 二 晁采 
夜夜不成寐，擁被啼終夕。郎不信儂時，但看枕上跡。
子夜歌十八首 三 晁采 
何時得成匹，離恨不復牽。金針刺菡萏，夜夜得見蓮。
子夜歌十八首 四 晁采 
相逢逐涼候，黃花忽復香。顰眉臘月露，愁殺未成霜。
子夜歌十八首 五 晁采 
明窗弄玉指，指甲如水晶。翦之特寄郎，聊當攜手行。
子夜歌十八首 六 晁采 
寄語閨中娘，顏色不常好。含笑對棘實，歡娛須是棗。
子夜歌十八首 七 晁采 
良會終有時，勸郎莫得怒。薑蘖畏春蠶，要綿須辛苦。
子夜歌十八首 八 晁采 
醉夢幸逢郎，無奈烏啞啞。中山如有酒，敢借千金價。
子夜歌十八首 九 晁采 
信使無虛日，玉醞寄盈觥。一年一日雨，底事太多晴。
子夜歌十八首 十 晁采 
繡房擬會郎，四窗日離離。手自施屏障，恐有女伴窺。
子夜歌十八首 十一 晁采 
相思百餘日，相見苦無期。褰裳摘藕花，要蓮敢恨池。
子夜歌十八首 十二 晁采 
金盆盥素手，焚香誦普門。來生何所願，與郎爲一身。
子夜歌十八首 十三 晁采 
花池多芳水，玉杯挹贈郎。避人藏袖裏，溼却素羅裳。
子夜歌十八首 十四 晁采 
感郎金鍼贈，欲報物俱輕。一雙連素縷，與郎聊定情。
子夜歌十八首 十五 晁采 
寒風響枯木，通夕不得臥。早起遣問郎，昨宵何以過。
子夜歌十八首 十六 晁采 
得郎日嗣音，令人不可覩。熊膽磨作墨，書來字字苦。
子夜歌十八首 十七 晁采 
輕巾手自製，顏色爛含桃。先懷儂袖裏，然後約郎腰。
子夜歌十八首 十八 晁采 
儂贈綠絲衣，郎遺玉鉤子。即欲繫儂心，儂思著郎體。
荅張生 崔鶯鶯 
待月西廂下，迎風戶半開。拂牆花影動，疑是玉人來。
寄詩 崔鶯鶯 
自從銷瘦減容光，萬轉千迴嬾下牀。不爲傍人羞不起，爲郎憔悴却羞郎。
荅趙子 步非煙 
綠慘雙蛾不自持，只緣幽恨在新詩。郎心應似琴心怨，脈脈春情更泥誰。
又荅趙象獨坐 步非煙 
無力嚴妝倚繡櫳，暗題蟬錦思難窮。近來贏得傷春病，柳弱花敧怯曉風。
寄懷 步非煙 
畫簷春燕須同宿，蘭浦雙鴛肯獨飛。長恨桃源諸女伴，等閑花裏送郎歸。
荅趙象 步非煙 
相思只恨難相見，相見還愁却別君。願得化爲松上鶴，一雙飛去入行雲。
臨行獻李尚書 崔紫雲 
從來學製斐然詩，不料霜臺御史知。忽見便教隨命去，戀恩腸斷出門時。
怨詩效徐淑體 姚月華 
妾生兮不辰，盛年兮逢屯。寒暑兮心結，夙夜兮眉顰。循環兮不息，如彼兮車輪。車輪兮可歇，妾心兮焉伸。雜沓兮無緒，如彼兮絲棼。絲棼兮可理，妾心兮焉分。空閨兮岑寂，妝閣兮生塵。萱草兮徒樹，茲憂兮豈泯。幸逢兮君子，許結兮殷勤。分香兮翦髮，贈玉兮共珍。指天兮結誓，願爲兮一身。所遭兮多舛，玉體兮難親。損餐兮減寢，帶緩兮羅裙。菱鑑兮慵啓，博鑪兮焉熏。整襪兮欲舉，塞路兮荆榛。逢人兮欲語，鞈匝兮頑嚚。煩冤兮憑胸，何時兮可論。願君兮見察，妾死兮何瞋。
製履贈楊達 姚月華 
金刀翦紫羢，與郎作輕履。願化雙仙鳧，飛來入閨裏。
怨詩寄楊達 一 姚月華 
春水悠悠春草綠，對此思君淚相續。羞將離恨向東風，理盡秦箏不成曲。
怨詩寄楊達 二 姚月華 
與君形影分吳越，玉枕經年對離別。登臺北望煙雨深，回身泣向寥天月。
獨遊家園 孟氏 
可惜春時節，依前獨自遊。無端兩行淚，長只對花流。
荅少年 孟氏 
誰家少年兒，心中暗自欺。不道終不可，可即恐郎知。
寄情 趙氏 
春風白馬紫絲韁，正值蠶娘未採桑。五夜有心隨暮雨，百年無節抱秋霜。重尋繡帶朱藤合，却忍羅裙碧草長。爲報西遊減離恨，阮郎纔去嫁劉郎。
書紅綃帕 一 李節度姬 
囊裹真香誰見竊，鮫綃滴淚染成紅。殷勤遺下輕綃意，好與情郎懷袖中。
書紅綃帕 二 李節度姬 
金珠富貴吾家事，常渴佳期乃寂寥。偶用志誠求雅合，良媒未必勝紅綃。
會張生述懷 李節度姬 
門前畫戟尋常設，堂上犀簪取次看。最是惱人情緒處，鳳皇樓上月華寒。